Den lille by i Hjørring Kommune har skabt sin egen succes med lokal J-dag, der i år tiltrækker 90 feststemte gæster.

De kunne have kørt otte kilometer vestpå til Vrå eller otte kilometer østpå til Løkken for at fejre den traditionsrige J-dag. Men borgerne i Børglum vil hellere holde deres egen fest, når årets julebryg bliver frigivet fredag aften klokken 20.59. - Jeg tror simpelthen, det er blevet en tradition for os at møde alle bysbørnene, og så får vi noget godt at spise og drikke og øl klokken 21, og så hygger vi os hele aftenen og natten, siger faglærer Jacob Østergård, der har været med til J-dag i Børglum Forsamlingshus i 10 år. Klassisk Tuborg er bedst Arrangørerne har stået for den traditionsrige J-dag i en længere årrække, og hvert år har den været et hit for de lokale. - Det er et super godt arrangement, og vi har fundet en ting, der kan styrke vores lille lokalsamfund. Og det er megafedt, at der er så stor opbakning, som der er i aften, siger arrangør Anette Andersen. Pudsigt nok er det ikke årets nye leverance af julebryg, der trækker mest hos borgerne i Børglum. - Det drejer sig ikke så meget om juleøllen, tror jeg. Sidste år var det faktisk de almindelige Tuborg, der blev udsolgt først. Og så måtte vi sidst på aftenen slås med juleøllene, griner Anette Andersen. I år spillede også et bandet Petrols op til støvledance , så julestemningen for alvor kunne sænke sig over Børglum.